Бгыщхьэ лъагэр Iуащхьэмахуэщ, щIэгъэкъуэни ар хуэмей
«Iуащхьэмахуэ щхьэкIэ Iэ Iэт» Iуэху дахэр Iэтауэ щрагъэкIуэкIащ Шэджэм районми. ЩэнхабзэмкIэ унэм и гупэ къит утым цIыху 300-м щIигъу щызэхуэсат Европэм щынэхъ лъагэ дыдэ бгым папщIэ Iэ яIэтыну, районым щыпсэухэм иджыри зэ ягу къагъэкIыжу ди насып Iуащхьэр ипэкIэ ягъэкIуэтэну.
«ТIэкIу зыдгъэгувами, иджыри Iэмал диIэщ ди жыджэрагъыр къэдгъэсэбэпу Iуащхьэмахуэ хуэфащэ увыпIэ зэхьэзэхуэм къыщедгъэхьыну», — жиIащ Шэджэм район администрацэм ЩIыпIэ самоуправленэмкIэ и советым и Iэтащхьэ Уэдыжь Хьэсанш.
Iэ Iэтым теухуа хъыбархэр зэрыт, смс зэрыптхыну щIыкIэхэр къы-щыгъэлъэгъуа тхылъымпIэ напэ цIыкIухэр а махуэм ягуэшащ «Урысей зэкъуэт» политикэ партым и щIыпIэ къудамэм и щIалэгъуалэ гупым. Я хэкум, лъахэм хуаIэ лъагъуныгъэр къагъэлъэгъуэну Iэмал иратащ асфальтым сурэт тещIыхьынымкIэ зэпеуэм хэта цIыкIухэми. Абыхэм ябгъэдэлъ зэфIэкIыр нэхъыбэу наIуэ зэращIар, дауи, Iуащхьэмахуэ и теплъэмкIэщ.
ЩэнхабзэмкIэ унэм зыщызыгъасэ артист ныбжьыщIэхэр зыхэта концертри гъэщIэгъуэн хъуат, къызэхуэсахэми я гукъыдэжыр гъунэншэт.
Дохъушокъуэ Синэ.
